PARIS (TV 2 Sporten): Tour de France gikk over all forventning for Edvald Boasson Hagens MTN-Qhubeka-lag.

Neste år kan det fort bli enda bedre.

Enkelte har nemlig linket selveste Mark Cavendish til det afrikanske laget, og lagsjef Brian Smith var overraskende åpenhjertig om saken da TV 2 spurte han om Cavendish-ryktene på Tourens siste dag.

– Fullt mulig med Cavendish-signering

– Ryktene er sanne. Jeg kjenner Mark, og ryktene er sanne. Vi har blitt kontaktet av manageren hans, og det gir god mening. Hvor kan han gå? Kanskje BMC, kanskje Trek, men jeg tror ikke Mark bare vil være på et nytt lag. Jeg tror han vil være mer involvert i sitt neste lag. Han ser på vårt lag som et som er på vei oppover, forteller Smith energisk på lagbussen før starten på den siste etappen.

Briten med 25 etappeseirer i Touren vil i så fall ikke bli billig. Folk med kjennskap til 30-åringen sier nemlig at han har en årslønn på i overkant av to millioner euro hos sitt nåværende Etixx-QuickStep-lag.

Det er mer enn 20 millioner norske kroner.

– Jeg sa til Cavendish og co.: «om du vil til vårt lag, så ta med en sponsor». Og det er jo fullt mulig. Vi har ikke råd til ham akkurat nå, men vi har selvsagt lyst på ham. Han ville vært en flott tilvekst til laget. Triumfer er triumfer, og det ville gitt oss mer eksponering. Så han ville vært perfekt for oss.

Må godkjennes av Boasson Hagen

En eventuell signering av Cavendish må imidlertid først godkjennes av lagets nåværende største stjerner. Det betyr blant andre Edvald Boasson Hagen.

– Men vi må se på hvordan det passer inn med rytterne vi har og hvordan det passer for Edvald. Jeg henter ham ikke om det ødelegger for enkelte av rytterne, men vi har muligheten til å hente Cavendish til laget, sier han, og utdyper:

– Det må passe bra for folk som Edvald. Men jeg tror uansett ikke at Mark og Edvald ville hatt et lignende rittprogram. Edvald er mer av en klassikerrytter. Han kunne ha ledet ut Mark, men vi vil nok uansett gi han et opptrekk som passer Mark og gi Edvald sjansen på andre etapper i stedet.

– Vil snakke med Edvald før vi henter nye ryttere

Men det er ikke bare om Cavendish Smith vil forhøre seg med Edvald.

På samme måte som Alexander Kristoff blir i Katjusja, vil rudsbygdingen nemlig bli rådført før ryttere hentes til laget.

– Edvalds rolle på laget vil forhåpentligvis bli større og større. Han har vært hos Sky i fem år og er på et nytt lag. Han holder fortsatt på å bli kjent med lagkameratene sine. Jeg vil snakke med Edvald og høre hvilke ryttere som vil passe ham. Han vil være en av de jeg snakker med før vi henter nye ryttere, forteller Smith.

«Overgangsvinduet» i sykkelsporten åpner ikke offisielt før 1. august. Før den tid kan nye signeringer ikke offentliggjøres.

Bare tiden vil med andre ord vise om Cavendish og Boasson Hagen blir lagkamerater igjen som de var i Team Sky i 2012. Skulle det skje, vil i alle fall Smith være en lykkelig mann.

– Jeg liker Mark. Jeg har kjent ham lenge og bodd på Isle of Man i 11 år. Han fikk sine første karbonhjul fra meg da jeg var proff, og jeg liker ham som person. Han er en snill fyr, men jeg synes også at Edvald er super. Jeg har for alvor blitt kjent med Edvald de siste to årene, og han er en flott fyr.